Օդիսե Ռոշի

**Օդիսե Ռոշի** (, ), ալբանացի ֆուտբոլիստ, թուրքական «Սակարյասպոր» ակումբի և Ալբանիայի հավաքականի կիսապաշտպան։

## Ակումբային կարիերա
Օդիսե Ռոշին ալբանական «Ապոլոնիա» ակումբի սան է։ 2007 թվականի ապրիլի 21-ին Սուպերլիգայի շրջանակներում «Պարտիզանի» դեմ արտագնա խաղում նորամուտն է նշել ակումբում՝ ընդմիջումից հետո դուրս գալով փոխարինման։ Առաջնության արդյունքներով «Ապոլոնիան» լքել է լիգան, իսկ հաջորդ մրցաշրջանը Ռոշին թիմի հետ անցկացրել է մեկ աստիճան ավելի ցածր լիգայում։

2009 թվականի ամռանը տեղափոխվել է Ալբանական Սուպերլիգայի մեկ այլ ակումբ՝ «Ֆլամուրտարի»։ 2010/11 մրցաշրջանում «Ֆլամուրտարին» երկար ժամանակ գլխավորել է մրցաշարային աղյուսակը՝ ի վերջո գրավելով երկրորդ տեղը։ 2011 թվականի մայիսի 19-ին Ռոշին տեղափոխվել է գերմանական Բունդեսլիգայի «Քյոլն» ակումբ։ Նույն թվականի օգոստոսի 6-ին «Վոլֆսբուրգի» դեմ տնային խաղում նորամուտն է նշել Գերմանիայի գլխավոր լիգայում՝ 83-րդ րոպեին փոխարինելով Քևին Պեցոնիին։ 2012 թվականի փետրվարի 5-ին Ռոշին իր առաջին գոլն է խփել Բունդեսլիգայում, որը միակն ու հաղթականն էր «Քյոլնի»՝ «Կայզերսլաուտերնի» դեմ արտագնա խաղում։

2012 թվականի օգոստոսին Ռոշին վարձակալությամբ տրվել է երկրորդ Բունդեսլիգայի «Ֆրանկֆուրտ» թիմին, մեկ տարի անց  պայմանագիր է կնքել  ակումբի հետ։ 2015 թվականի հունիսի 6-ին տեղափոխվել է խորվաթական «Ռիեկա» ակումբ՝ կնքելով եռամյա պայմանագիր։

2016 թվականի ամռանը տեղափոխվել է «Թերեկ»։ Գրոզնիի ակումբի կազմում նորամուտը նշել է 2016 թվականի հուլիսի 31-ին Սամարայի «Կռիլյա Սովետովի» դեմ նոր մրցաշրջանի 1-ին տուրի խաղում՝ 59-րդ րոպեին փոխարինելով Իգոր Լեբեդենկոյին։ Հոկտեմբերի 22-ին «Ռուբինի» դեմ խաղում (3:1) Ռոշին ավելացված ժամանակում գեղեցիկ գոլ է խփել, որն ավելի ուշ ճանաչվել է «Թերեկի» լավագույն գոլը առաջնության աշուն-ձմեռ հատվածում։ Ռոշին իր լավագույն մրցաշրջանն անցկացրել է 2019/20 թվականներին՝ Ռուսաստանի առաջնությունում խաղալով 26 հանդիպում և դառնալով 7 գոլի հեղինակ։ 2020 թվականի օգոստոսի 19-ին Ռոշիի դուբլը Ռուսաստանի ֆուտբոլի առաջնության խաղում հաղթանակ է բերել «Ախմատին» «Ռոտորի» նկատմամբ։ Դուբլի հեղինակ Ռոշին հանդիպումը սկսել է պահեստայինների նստարանին՝ փոխարինման դուրս գալով 35-րդ րոպեին։ Նա ճանաչվել է հանդիպման լավագույն ֆուտբոլիստ։

2021 թվականի փետրվարի 15-ին կես տարվա վարձակալության է տրվել հունգարական «Դիոշդիեր» ակումբին։

## Կարիերա հավաքականում
2011 թվականի հոկտեմբերի 7-ին Օդիսե Ռոշին Ֆրանսիայի հավաքականի դեմ արտագնա խաղում իր նորամուտն է նշել Ալբանիայի հավաքականի կազմում՝ դուրս գալով մեկնարկային կազմում։ Խաղն անցկացվել Է 2012 թվականի Եվրոպայի առաջնության ընտրական մրցաշարի շրջանակներում։ Ալբանիայի կազմում առաջին գնդակը Ռոշին խփել է 2012 թվականի հոկտեմբերի 16-ին Սլովենիայի հավաքականի դեմ տնային խաղում, որն անցկացվել է 2014 թվականի աշխարհի առաջնության ընտրական մրցաշարի շրջանակներում․ 36-րդ րոպեին աչքի է ընկնել միակ գոլով։

## Մականուն
Օդիս Ռոշին ունի «Հրթիռ» մականունը՝ խաղի ընթացքում իր արագության պատճառով։ «Քյոլնում» հանդես գալու ժամանակ Ռոշին 30 մետրը հաղթահարել է 3,7 վայրկյանում, իսկ 100 մետրը՝ 10,9 վայրկյանում, ինչը ամենաբարձր ցուցանիշն է գերմանական թիմի բոլոր խաղացողների շրջանում։

## Ծանոթագրություններ

Կատեգորիա:Ալբանիայի հավաքականի ֆուտբոլիստներ
Կատեգորիա:Բունդեսլիգայի ֆուտբոլիստներ
Կատեգորիա:ՈՒԵՖԱ Եվրո 2016-ի ֆուտբոլիստներ
Կատեգորիա:Տղամարդկանց ֆուտբոլի կիսապաշտպաններ
Կատեգորիա:Քյոլնի ֆուտբոլիստներ